Line Barfod (EL), 2002-04-09:
Formålet synes at være at presse regeringen til at skrue bissen på og presse Christiania.
Hvad vil man så opnå med det?
Forestiller regeringen sig, at man kan normalisere den del af Christianias indbyggere, der har valgt at leve her, fordi det er det eneste sted, de kan klare sig?
Forestiller regeringen sig, at man undgår konfrontationer i forbindelse med hashhandel i København, hvis hashmarkedet på Christiania forsvinder?
Christiania er et eksperiment, som ikke har
nemme vilkår i øjeblikket, og det skyldes både indre og ydre faktorer.
Folketinget har tidligere valgt at erklære Christiania for et eksperiment, og i sin 30-årige historie har Christiania vist mange resultater og har mange erfaringer, både gode og dårlige, som det er værd at formidle videre.
Hvad er det så for nogle erfaringer?
Hvad er det, vi kan lære af Christiania?
Det er bl.a. at leve efter andre værdier.
Det giver rum til, at folk kan bidrage med noget andet, med noget forskelligt, og alligevel være noget værd.
Det gælder bl.a. sociale forhold.
Christiania har et udvidet socialt ansvar beboerne imellem.
I det øvrige samfund råber vi på, at vi skal tage ansvar for hinanden, men på Christiania er der ikke ende på, hvor meget den frivillige sociale indsats prises.
Det er også et spørgsmål om demokrati.
På Christiania praktiseres et aktivt nærdemokrati, der står i skarp modsætning til den måde, hvorpå storbyen København i øvrigt inddrager kommunens indbyggere.
Med sine konsensusprincipper er det en ganske særlig måde at styre på, og den giver mange forskellige erfaringer.
Hvor går grænserne for, hvordan den styreform kan fungere med færrest mulige regler?
Hvor stort et forum kan man have for den styreform?
Og hvad kræver det af den enkelte deltager?
Angående bæredygtighed lægger Christiania stor vægt på bæredygtighed og forsøger i stor udstrækning at praktisere såvel social som miljømæssig bæredygtighed.
Faktisk er Christiania et af de områder i Danmark, der har de længste erfaringer med at praktisere bæredygtighed i et byområde.
Om et halvt år vil en - måske flere -
af de danske ministre stå i Johannesburg med bæredygtighed på dagsordenen. Hvilke erfaringer skal ministeren præsentere fra Danmark? Hvor er såvel social som miljømæssig bæredygtighed og fuld inddragelse ellers praktiseret på godt og ondt?
Der snakkes meget om forsøg med frikommuner og eksperimentelle økologiske zoner, der skal give erfaringer til at udvikle samfundet i en bæredygtig retning, men hvorfor ikke her bruge nogle af de erfaringer, som Christiania har gjort?
Også på kulturlivets område har Christiania været og er stadig vugge for mange nye kulturelle strømninger, og Christiania er også en af de største turistattraktioner overhovedet, både i København og overhovedet i Danmark.
På erhvervsområdet er Christiania et af de samfund, der kan fremvise flest nye virksomheder med væsentlige produkter til samfundet: specialcykler, smedearbejder, genbrug og meget mere. Men når det er sagt, skal det heller ikke fra Enhedslistens side skjules, at vi er bekymrede over den store magt, som et kriminaliseret hashsalg tilsyneladende har i området.
Vi mener, at Christiania skal tage eksperiment og målsætning alvorligt.
Der er brug for, at christianitterne fortsat diskuterer og eksperimenterer, for ellers ophører eksperimentet.
Vi vil opfordre Christiania til at tage sin målsætning alvorligt, styrke den interne dialog og solidariteten med fristaden.
Det fortjener både Christiania og christianitterne selv, at de gør.
De muligheder, der findes på Christiania, er enestående.
Vi ved godt, det ikke er let, men fristaden kan ikke leve videre uden christianitternes deltagelse.
Folketingets rolle bør være at holde en god dialog med Christiania og være en kritisk ven, der ikke bare fungerer som kontrollant og dommer, men som kan være fleksibel og også kunne vejlede Christiania på de områder, hvor man mener, at man har noget at give.
Vi mener selvfølgelig, at Christiania skal stoppe det ulovlige byggeri.
Det er uacceptabelt, at man ikke straks stopper byggerier, der ikke har været godkendt efter Christianias egne beslutningsstrukturer, hvor naboerne ikke er blevet hørt osv.
Det er nødvendigt, at Christiania håndhæver sin selvjustits.
I forhold til hash mener vi, at det faktisk er det omgivende samfund, der har kriminaliseret hash.
Hvis man i stedet gik ind og legaliserede hash, ville man slippe
for mange af de problemer, der er med hashhandelen, ikke kun på Christiania, men mange andre steder, og man ville undgå de mange store problemer, som det kriminelle miljø og de sorte penge giver, bl.a. på Christiania.
De eneste, der har gavn af kriminaliseringen af hash, er de kriminelle.
Vi mener, at regeringen burde tage indsatsen fra christianitter og embedsmænd alvorligt og lave en egentlig evaluering af, hvilke erfaringer der indtil nu kan drages fra Christianias nu 30-årige liv.
Vi mener ikke, at der er behov for at give regeringen yderligere beføjelser ud over de meget store beføjelser, den har allerede.
Og derfor kan vi heller ikke støtte det forslag til vedtagelse, der ligger fra Dansk Folkeparti.